Паул Целан
Трепетлика

Превод от немски: Венцеслав Константинов, —

chitanka.info

Трепетлико, листите ти се белеят в мрака.

Ах, на майка ми косите тъй не побеляха.

Ей, глухарче, толкова зелена е Украйна.

Русата ми майка никога не се завърна.

Облако дъждовен, маеш ли се край чешмите?

Нямата ми майка плаче днес заради всички.

Ей, звездице ясна, ти заплиташ златна примка.

Ах, на майка ми сърцето нарани олово.

Дъбова вратичке, кой от пантите те вдигна?

Нежната ми майка вече няма да си дойде.

1945

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.